CELEX: C2006/048/29
Language: et
Date: 2006-02-25 00:00:00
Title: Kohtuasi C-439/05 P: Ülem-Austria liidumaa  7. detsembri 2005.  aasta apellatsioonkaebus Euroopa Ühenduste Esimese Astme Kohtu neljanda koja  5. oktoobri 2005.  aasta otsuse peale liidetud kohtuasjades T-366/03 ja T-235/04

25.2.2006   
            
            
               ET
            
            
               Euroopa Liidu Teataja
            
            
               C 48/15
            
         Ülem-Austria liidumaa 7. detsembri 2005. aasta apellatsioonkaebus Euroopa Ühenduste Esimese Astme Kohtu neljanda koja 5. oktoobri 2005. aasta otsuse peale liidetud kohtuasjades T-366/03 ja T-235/04
   (Kohtuasi C-439/05 P)
   (2006/C 48/29)
   Kohtumenetluse keel: saksa
   Ülem-Austria liidumaa esitas 7. detsembril 2005 Euroopa Ühenduste Esimese Astme Kohtu neljanda koja 5. oktoobri 2005. aasta otsuse peale liidetud kohtuasjades T-366/03 ja T-235/04 apellatsioonkaebuse. Apellatsioonkaebuse esitaja esindajateks on advokaat Franz Mittendorfer, kohtudokumentide kättetoimetamise aadress Europlatz 7, A-4020 Linz.
   Apellatsioonkaebuse esitaja palub Esimese Astme Kohtul:
   
               —
            
            
               tühistada Euroopa Ühenduste Esimese Astme Kohtu (neljas koda) 5. oktoobri 2005. aasta otsus liidetud kohtuasjades T-366/03 ja T-235/04: Ülem-Austria liidumaa ja Austria Vabariik v. Euroopa Ühenduste Komisjon (1) komisjoni 2. septembri 2003. aasta otsuse 2003/653/EMÜ, mis käsitleb siseriiklike norme, millest Austria Vabariik teavitas vastavalt EÜ asutamislepingu artikli 95 lõikele 5 (2), geneetiliselt muundatud organismide kasutamise keelustamise kohta Ülem-Austria liidumaal, tühistamise tõttu;
            
         
               —
            
            
               tunnistada komisjoni otsus õigustühiseks või teise võimalusena saata kohtuasi tagasi Esimese Astme Kohtusse uue otsuse tegemiseks;
            
         
               —
            
            
               mõista apellatsioonmenetluse kulud välja komisjonilt.
            
         Õiguslikud alused ja peamised argumendid:
   Ülem-Austria liidumaa väidab, et Esimese Astme Kohus on rikkunud menetlusnormi ja ühenduse õigust.
   Seoses “lepingust tulenevate kohustuste rikkumist” puudutava õigusliku aluse uurimisega käsitles vaidlustatud otsus ainult “spetsiifilise probleemi” faktilisi asjaolusid; ülejäänuid EÜ artikli 95 lõikega 5 seotud faktilisi asjaolusid ei uuritud üldse. Vaatamata asjaolule, et apellatsioonkaebuse esitaja esitas mitmeid konkreetsetele arvudele tuginevaid tõendeid, ei käsitlenud Esimese Astme Kohus spetsiifilise probleemi küsimust sellise tõhususega, mis oleks vajalik kohtuasja lahendi olulisuse seisukohast vaadatuna. Esimese Astme Kohus leidis valesti, et traditsiooniliste ühtlustamismeetmete kohaldamise spetsiifiline probleem on tingitud Ülem-Austria liidumaale, kus on ebatavaliselt palju bioloogiliselt majandatavaid alasid, eriomasest väikeettevõtjatest koosnevast põllumajandussektori struktuurist. Kuna Esimese Astme Kohus ei viinud läbi kvalifitseeritud hindamist võttes arvesse temale esitatud vastavat informatsiooni, siis apellatsioonikaebuse esitaja arvates rikkus Esimese Astme Kohus põhjendamiskohustust, mis kujutab menetlusnormi rikkumist.
   Komisjon tegi otsuse andmata Ülem-Austria liidumaale ja Austria Vabariigile võimalust oma märkuste esitamiseks seoses ainukese tõendiga, nimelt toiduohutusega tegelevate Euroopa ametite avaldusega. Vaidlustatud otsuses leidis Esimese Astme Kohus, et Euroopa Kohtu need kaalutlused seoses EÜ artikli 95 lõikega 4, millele tuginedes ei kohaldanud Euroopa Kohus võistleva menetluse põhimõtet EÜ artikli 95 lõikes 4 sätestatud menetluse suhtes, on lihtsalt ülekantavad EÜ artikli 95 lõikes 5 sätestatud menetlusele. Apellatsioonkaebuse esitaja vaidlustab sellise õigusliku seisukoha. Ei saa tähelepanuta jätta asjaolu, et need vaidlustatud otsuses tsiteeritud Euroopa Kohtu otsused on tehtud ajal, kui oli jõus EÜ asutamislepingu artikkel 100a, mis ei teinud vahet siseriikike normide säilitamisel ja uute siseriiklike normide kehtestamisel. Samuti väidab Ülem-Austria liidumaa, et õigus olla ära kuulatud on menetluse aluspõhimõte, mille tähtsust ei saa vähendada menetlusökonoomiaga seonduvad kaalutlused. Ainuüksi sellel põhjusel tuleb komisjoni vaidlustatud otsus tühistada.
   
      (1)  ELT C 296, 26.11.2005.
   
      (2)  DO L 230, p. 34